ประเทศลิทัวเนีย

ประเทศในยุโรปเหนือ
| สาธารณรัฐลิทัวเนีย Lietuvos Respublika (ลิทัวเนีย) |
| --- | --- |
   ธงชาติ     ตราแผ่นดิน  
เพลงชาติ: "เตาติชกาเกียสเม"
แสดงแผนที่ยุโรปแสดงลูกโลกที่ตั้งของ ประเทศลิทัวเนีย  (เขียวเข้ม)– ในทวีปยุโรป  (เขียว & เทาเข้ม) – ในสหภาพยุโรป  (เขียว)  —  [คำอธิบายสัญลักษณ์]
เมืองหลวง และเมืองใหญ่สุด: วิลนีอัส 54°41′N 25°19′E﻿ / ﻿54.683°N 25.317°E﻿ / 54.683; 25.317
ภาษาราชการ: ลิทัวเนีย
กลุ่มชาติพันธุ์  (ค.ศ. 2021): 84.6% ลิทัวเนีย 6.5% โปแลนด์ 5.0% รัสเซีย 1.0% เบลารุส 0.5% ยูเครน 2.3% อื่น ๆ
ศาสนา  (ค.ศ. 2021): 79.4% คริสต์ —74.2% โรมันคาทอลิก —5.2% นิกายอื่น ๆ 6.1% ไม่มี 0.8% อื่น ๆ 13.7% ไม่ตอบ
การปกครอง: รัฐเดี่ยว สาธารณรัฐระบบกึ่งประธานาธิบดี

• ประธานาธิบดี : กิตานัส เนาเซดา
• นายกรัฐมนตรี : อิงกริดา ชิมอนีเต
• ประธานเซย์มัส : วิกตอริยา ชมิลีเต-นิลเซิน
 
สภานิติบัญญัติ: เซย์มัส
ก่อตั้ง

• กล่าวถึงครั้งแรก : 9 มีนาคม ค.ศ. 1009
• แกรนด์ดัชชี : ค.ศ. 1236
• มินเดากัสครองราชย์ : 6 กรกฎาคม ค.ศ. 1253
• รวมกับโปแลนด์ : 2 กุมภาพันธ์ ค.ศ. 1386
• ก่อตั้งเครือจักรภพ : 1 กรกฎาคม ค.ศ. 1569
• ถูกแบ่งประเทศ : 24 ตุลาคม ค.ศ. 1795
• ประกาศเอกราช : 16 กุมภาพันธ์ ค.ศ. 1918
• ฟื้นฟูเอกราช : 11 มีนาคม ค.ศ. 1990
• เข้าร่วมเนโท : 29 มีนาคม ค.ศ. 2004
• เข้าร่วมอียู : 1 พฤษภาคม ค.ศ. 2004
 
พื้นที่
• รวม: 65,300 ตารางกิโลเมตร (25,200 ตารางไมล์) (อันดับที่ 121)
• แหล่งน้ำ (%): 1.98 (ใน ค.ศ. 2015)
ประชากร
• ค.ศ. 2021 ประมาณ:  2,795,680 (อันดับที่ 137)
• ความหนาแน่น: 43 ต่อตารางกิโลเมตร (111.4 ต่อตารางไมล์) (อันดับที่ 138)
จีดีพี (อำนาจซื้อ) : ค.ศ. 2021 (ประมาณ)
• รวม: 107,000 ล้านดอลลาร์สหรัฐ (อันดับที่ 83)
• ต่อหัว: 41,288 ดอลลาร์สหรัฐ (อันดับที่ 34)
จีดีพี (ราคาตลาด) : ค.ศ. 2021 (ประมาณ)
• รวม: 56,000 ล้านดอลลาร์สหรัฐ (อันดับที่ 80)
• ต่อหัว: 22,412 ดอลลาร์สหรัฐ (อันดับที่ 54)
จีนี (ค.ศ. 2019):  35.4 ปานกลาง
เอชดีไอ (ค.ศ. 2019):  0.882 สูงมาก · อันดับที่ 34
สกุลเงิน: ยูโร (€) (EUR)
เขตเวลา: UTC+2 (เวลายุโรปตะวันออก)
• ฤดูร้อน (เวลาออมแสง): UTC+3 (เวลาออมแสงยุโรปตะวันออก)
รูปแบบวันที่: ปปปป-ดด-วว (ค.ศ.)
ขับรถด้าน: ขวามือ
รหัสโทรศัพท์: +370
โดเมนบนสุด: .lta
เว็บไซต์ lithuania.lt
 และ .eu ซึ่งใช้กันในรัฐสมาชิกสหภาพยุโรป 
55°N 24°E﻿ / ﻿55°N 24°E﻿ / 55; 24
ลิทัวเนีย (อังกฤษ: Lithuania; ลิทัวเนีย: Lietuva, ออกเสียง [lʲɪɛtʊˈvɐ]) หรือชื่ออย่างเป็นทางการคือ สาธารณรัฐลิทัวเนีย (อังกฤษ: Republic of Lithuania; ลิทัวเนีย: Lietuvos Respublika) เป็นประเทศในภูมิภาคบอลติกของยุโรป เป็นหนึ่งในสามรัฐบอลติกและตั้งอยู่ริมชายฝั่งตะวันออกของทะเลบอลติก มีอาณาเขตติดต่อกับลัตเวียทางทิศเหนือ ติดต่อกับเบลารุสทางทิศตะวันออกและทิศใต้ ติดต่อกับโปแลนด์ทางทิศใต้ และติดต่อกับแคว้นคาลินินกราดของรัสเซียทางทิศตะวันตกเฉียงใต้ ลิทัวเนียมีเนื้อที่ 65,300 ตารางกิโลเมตร (25,200 ตารางไมล์) และมีประชากร 2.8 ล้านคน เมืองหลวงและเมืองที่ใหญ่ที่สุดคือวิลนีอัส ส่วนเมืองใหญ่อื่น ๆ ได้แก่ เกานัสและเกล็ยเปดา ชาวลิทัวเนียจัดอยู่ในกลุ่มภาษาศาสตร์ชาติพันธุ์บอลต์และพูดภาษาลิทัวเนียซึ่งเป็นหนึ่งในภาษากลุ่มบอลต์เพียงไม่กี่ภาษาที่ยังมีผู้ใช้อยู่ในปัจจุบัน
เป็นเวลานับพันปีที่ชายฝั่งตะวันออกเฉียงใต้ของทะเลบอลติกเป็นที่อยู่อาศัยของชนเผ่าบอลต์หลายเผ่า ในคริสต์ทศวรรษ 1230 มินเดากัสได้รวบรวมดินแดนลิทัวเนียเข้าเป็นหนึ่งเดียวแล้วก่อตั้งราชอาณาจักรลิทัวเนียเมื่อวันที่ 6 กรกฎาคม ค.ศ. 1253 ในคริสต์ศตวรรษที่ 14 แกรนด์ดัชชีลิทัวเนียเป็นประเทศที่ใหญ่ที่สุดในยุโรป ลิทัวเนีย เบลารุส ยูเครน รวมทั้งบางส่วนของโปแลนด์และรัสเซียล้วนเคยเป็นดินแดนของแกรนด์ดัชชีนี้ ราชบัลลังก์แห่งราชอาณาจักรโปแลนด์และแกรนด์ดัชชีลิทัวเนียเป็นรัฐร่วมประมุขโดยพฤตินัยตั้งแต่ ค.ศ. 1386 ผ่านการอภิเษกสมรสระหว่างสมเด็จพระราชินีนาถยัดวีกาแห่งโปแลนด์กับแกรนด์ดุ๊กยอกายลาแห่งลิทัวเนียซึ่งได้รับราชาภิเษกเป็นพระเจ้าววาดึสวัฟที่ 2 ยากีแยววอ ตามสิทธิ์ของคู่อภิเษก เครือจักรภพโปแลนด์–ลิทัวเนียได้รับการจัดตั้งขึ้นตามข้อตกลงสหภาพลูบลินในเดือนกรกฎาคม ค.ศ. 1569 และดำรงอยู่เป็นเวลานานกว่าสองศตวรรษก่อนจะถูกประเทศเพื่อนบ้านแบ่งแยกเอาดินแดนไประหว่าง ค.ศ. 1772–1795 โดยดินแดนส่วนใหญ่ของลิทัวเนียถูกผนวกเข้ากับจักรวรรดิรัสเซีย เมื่อสงครามโลกครั้งที่ 1 สิ้นสุดลง ได้มีการลงนามในรัฐบัญญัติเอกราชลิทัวเนียเมื่อวันที่ 16 กุมภาพันธ์ ค.ศ. 1918 เพื่อจัดตั้งสาธารณรัฐลิทัวเนียสมัยใหม่ขึ้น ระหว่างสงครามโลกครั้งที่ 2 ลิทัวเนียถูกสหภาพโซเวียตและเยอรมนีนาซีเข้ายึดครองตามลำดับ ในช่วงท้ายของสงครามใน ค.ศ. 1944 ระหว่างที่เยอรมนีถอนตัวออกไป สหภาพโซเวียตได้กลับเข้ายึดครองลิทัวเนียอีกครั้ง พลพรรคชาวลิทัวเนียทำสงครามกองโจรต่อต้านการยึดครองของสหภาพโซเวียตมาจนถึงต้นคริสต์ทศวรรษ 1950 เมื่อวันที่ 11 มีนาคม ค.ศ. 1990 หนึ่งปีก่อนการล่มสลายอย่างเป็นทางการของสหภาพโซเวียต ลิทัวเนียได้ผ่านร่างรัฐบัญญัติจัดตั้งรัฐลิทัวเนียขึ้นใหม่และกลายเป็นสาธารณรัฐโซเวียตแห่งแรกที่ประกาศเอกราช
ลิทัวเนียเป็นประเทศที่พัฒนาแล้ว โดยมีระบบเศรษฐกิจก้าวหน้ารายได้สูงและมีดัชนีการพัฒนามนุษย์อยู่ในระดับสูงมาก ได้รับการจัดอันดับที่ดีในด้านเสรีภาพพลเมือง เสรีภาพสื่อ เสรีภาพทางอินเทอร์เน็ต วิธีการปกครองระบอบประชาธิปไตย และความสงบสุข ลิทัวเนียเป็นสมาชิกของสหภาพยุโรป สภายุโรป ยูโรโซน ธนาคารเพื่อการลงทุนนอร์ดิก ความตกลงเชงเกน องค์การสนธิสัญญาแอตแลนติกเหนือ และองค์การเพื่อความร่วมมือและการพัฒนาทางเศรษฐกิจ นอกจากนี้ยังมีส่วนร่วมในกรอบความร่วมมือระดับภูมิภาคนอร์ดิก-บอลติกแปดและเป็นผู้สังเกตการณ์ถาวรในสภานอร์ดิก